RÅDETS UDTALELSE af 1. december 1998 om Nederlandenes stabilitetsprogram for 1999-2002 (1999/C 3/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 5, stk. 1 og 2,

under henvisning til Kommissionens henstilling,

efter høring af Det Monetære Udvalg -

AFGIVET FØLGENDE UDTALELSE:

Den 1. december 1998 undersøgte Rådet Nederlandenes stabilitetsprogram, som dækker perioden 1999-2002. Rådet konstaterer, at programmet bygger på de store fremskridt i retning af finanspolitisk konsolidering, der er gjort i de fire foregående år, og tager sigte på yderligere nedbringelse af det offentlige underskud og den offentlige gældskvote.

Stabilitetsprogrammet præsenterer tre makroøkonomiske scenarier for perioden 1999-2002. Som grundlag for fremskrivningen af tallene for den offentlige sektors finanser tager programmet udgangspunkt i et forsigtigt makroøkonomisk scenario med en prognose for væksten i BNP på 2¼ % om året. I et sådant scenario antages det, at der vil ske en betydelig opbremsning i den økonomiske aktivitet i forhold til det nuværende niveau, hovedsagelig som følge af et fald i den eksterne efterspørgsel. Ifølge dette scenario forventes det offentlige underskud at falde til omkring 1 % af BNØ i 2002. Dette vil være resultatet af en udvidelse af den toleddede fremgangsmåde, der består i en nedbringelse af det offentlige underskud og skattebyrden, og som er blevet fulgt i perioden 1994-1998, der er omfattet af det andet nederlandske konvergensprogram. Rådet mener endvidere, at stabilitetsprogrammet er i overensstemmelse med de overordnede retningslinjer for den økonomiske politik.

Rådet erkender, at de nederlandske myndigheder har anvendt et forsigtigt scenario for deres budgetpolitik og derfor for stabilitetsprogrammet for at være på den sikre side. Mellemscenariet i stabilitetsprogrammet, som er baseret på en årlig vækst i BNP på 2¾ %, og hvorefter det forventede offentlige underskud er tæt på balance, synes imidlertid at være mere i overensstemmelse med den hidtidige tendens. Endelig præsenteres der i stabilitetsprogrammet et mere gunstigt scenario, som er baseret på en årlig vækst på 3¼ %, og ifølge hvilket balancen i de offentlige finanser udviser et lille overskud.

Rådet sætter pris på, at der præsenteres alternative forudsigelser for balancen i de offentlige finanser på basis af forskellige antagelser om den økonomiske vækst, og på, at de nederlandske myndigheder udviser forsigtighed med hensyn til valg af scenario. Det mener imidlertid, at de finanspolitiske konsolideringsbestræbelser i programmet ser ud til at være mindre ambitiøse i sammenligning med fremskridtene på dette område ind til 1997, og beklager, at det offentlige underskud voksede i 1998 til trods for en høj økonomisk vækst.

Rådet konstaterer, at det forventede mønster i den finanspolitiske tilpasning hænger sammen med valget af en nedbringelse af skattebyrden samt den forøgelse af udgifterne, der tager sigte på strukturelle forbedringer af økonomien. Selv om dette valg er forståeligt, fører det under det forsigtige scenario til en beskeden årlig nedbringelse af underskuddet på 0,1 % af BNP, hvilket imidlertid svarer til en mere udtalt nedbringelse af det strukturelle underskud. Selv om den underliggende budgetstilling, der implicit i det forventede underskud på 1 % af BNP i 2002, under det forsigtige makroøkonomiske scenario kan give en vis sikkerhedsmargen med henblik på at undgå, at tærsklen på 3 % af BNP overskrides, tilskynder Rådet de nederlandske myndigheder til at opnå bedre budgetresultater, idet dette vil styrke sikkerhedsmargenen yderligere.

Rådet har tillid til, at de nederlandske myndigheder nøje vil overvåge udviklingen i den finanspolitiske situation og om nødvendigt træffe korrigerende foranstaltninger, nemlig hvis væksten ligger under 2½ % om året. Rådet ser positivt på den norm, der er fastsat i programmet med henblik på at begrænse væksten i de offentlige udgifter. Det konstaterer, at de nederlandske myndigheder har til hensigt at fordele gevinsterne ved en vækst, der er højere end forventet, mellem en yderligere nedbringelse af underskuddet og skattesænkninger; Rådet opfordrer de nederlandske myndigheder til at gøre det på en måde, der bidrager til at styrke Nederlandenes budgetstilling.

Rådet noterer sig, at de tidligere programmers positive resultater i høj grad var knyttet til gennemførelsen af strukturreformer, navnlig med henblik på at få arbejdsmarkedet til at fungere bedre. I den forbindelse ser Rådet med tilfredshed på, at der i programmet fortsat lægges vægt på økonomiske reformer, bl.a. planerne for en skattereform samt den øgede vægt på uddannelse og infrastruktur inden for rammerne af den fastsatte begrænsning af de offentlige udgifter.

(1) EFT L 209 af 2.8.1997, s. 1.